   نئين دهلي (ويب ڊيسڪ) ڀارتي اداڪارا جياشري راميا هڪ آشرم ۾ پکي ۾ ڦاهو کائي آپگهات ڪري ڇڏيو. ڀارتي ميڊيا رپورٽن موجب مقامي فلم نگري سان واسطو رکندڙ جياشري راميا ڪيترن ئي مهينن کان ڊپريشن جو شڪار هئي ۽ ڪيترائي ڀيرا آپگهات جي ڪوشش به ڪري چڪي هئي. رپورٽن ۾ چيو ويو آهي ته اداڪارا جو ڀارتي رياست ڪرناٽڪا جي شهر بينگلور جي هڪ آشرم ۾ ڊپريشن جو علاج هلي رهيو هو ۽ هوءَ اتي هڪ ڪمري ۾ رهندڙ هئي. اداڪارا آچر جي رات آشرم جي ڪمري ۾ ئي پکي ۾ ڦاهو کائي آپگهات ڪري ڇڏيو، سومر ڏينهن گهر وارن ۽ دوستن اداڪارا سان رابطي جي ڪوشش ڪئي ته هن فون نه کنئي، جنهن تي آشرم جي انتظاميا کي آگاهه ڪيو ويو. آشرم انتظاميا اداڪارا جي ڪمري ۾ وئي ته هوءَ مئل حالت ۾ پکي ۾ لڙڪيل نظر آئي. واضح رهي ته جيا شري راميا بگ باس ”ڪننڊا“ جي ٽئين سيزن ۾ شرڪت سان شهرت حاصل ڪئي هئي، جڏهن ته هن فلمن ۾ به اداڪاري جا جوهر ڏيکاريا.